 NA BENSON MATHEKA JAJI Mkuu Martha Koome mnamo Jumanne alimtembelea Spika wa Bunge la Kitaifa Moses Wetang’ula katika ziara iliyolenga kuimarisha utendakazi wa mihimili hiyo miwili ya serikali. Katika ziara yake Jaji Koome alitoa wito kwa Spika Wetang’ula mihimili hiyo miwili iwe ikijadiliana kuhusu utendakazi ikiheshimu uhuru kwa kila moja. Wakati wa mazungumzo yao, viongozi hao wawili walijadili masuala kadhaa ikiwa ni pamoja na jinsi mihimili miwili ya serikali inavyoweza kushirikiana ili kuimarisha utoaji wa huduma kwa watu wa Kenya. Huku akitetea kuchunguzwa upya kwa Mfumo wa Haki ya Makosa yanayohusu Uhalifu nchini, Jaji Koome alisisitiza umuhimu wa kudumisha mtazamo wa kibinadamu katika kushughulikia matukio ili kuhakikisha kwamba ni wale tu ambao wana hatia wanaowajibishwa. Pia alifichua mpango wa mahakama wa kuanzisha mahakama katika maeneo ambayo hayana huduma hizo, kama vile ukanda wa kaskazini, kwa lengo la kuanzisha mahakama za hakimu katika kila eneo bunge na Mahakama Kuu katika kila kaunti ili kuharakisha ushughulikiaji wa kesi. “Katiba ya Kenya 2010 iliamuru kubadilishwa kwa sheria zote kwa maendeleo. Tumeshirikiana kwa karibu na Kamati ya Bunge ya Kitaifa ya Haki na Masuala ya Kisheria kuhusu sheria mbalimbali,” alisema Jaji Mkuu Koome. Jaji Koome alisisitiza dhamira ya Mahakama ya kukumbatia teknolojia kwa kuweka taratibu za mahakama kwa mfumo wa kidijitali nchini kote. Licha ya changamoto za rasilimali, alihakikishia kuwa Mahakama inaongeza rasilimali zake ili kupata matokeo bora. Lakini pia Jaji Koome alielezea wasiwasi wake kuhusu ufadhili mdogo wa Mahakama, akibainisha kuwa inapokea asilimia moja tu ya Pato la Taifa. Alitoa shukrani kwa Sh3 bilioni zilizotengwa katika mwaka wa kifedha uliopita na kutarajia mgao kama huo wakati wa bajeti ya ziada. Alisisitiza haja ya maendeleo ya miundombinu, uwekezaji katika wafanyakazi, na kujenga uwezo ili kuongeza ufanisi wa huduma. Alisisitiza haja ya mageuzi kurahisisha michakato ya kisheria kulingana na mahitaji na matarajio yanayoendelea ya taifa. Zaidi ya hayo, Jaji Koome alitangaza kuwa Mswada wa Kustaafu wa Majaji utawasilishwa kwenye Bunge katika siku za usoni. Akijibu, Spika Moses Wetang’ula alishukuru Jaji Koome kwa ziara yake na mara moja akaelekeza ripoti ya kanuni za adhabu na kanuni za makosa ya jinai kwa Kamati ya Bunge ya Haki na Masuala ya Sheria, inayoongozwa na Mbunge wa Tharaka George Murugara. Spika Wetang’ula, ambaye amepata fursa ya kuhudumu katika Bunge na Mahakama, alisisitiza ufahamu wake kuhusu mivutano ambayo mara nyingi huzuka kati ya mihimili hii miwili. Bw Wetang’ula alisifu ushirikiano kati ya mihimili miwili ya serikali, akiangazia umuhimu wa uhusiano wa kikazi wenye manufaa kati ya Bunge na mahakama. Wetang’ula aliipongeza Idara ya Mahakama kwa kazi yao kubwa na kumhimiza Jaji Mkuu Koome kuchunguza maeneo ambayo hayaeleweki katika usimamizi wa haki za jinai, ikiwa ni pamoja na yale yanayohusiana na misitu, maji na uhamiaji. Karani wa Bunge la Kitaifa, Bw Samuel Njoroge aliishukuru Idara ya Mahakama kwa kuanzisha Chuo cha Mahakama akiashiria kwamba kitatoa uwezo wa kitaaluma kwa Wafanyakazi wa Bunge hivyo kuimarisha utoaji huduma. Waliohudhuria hafla hiyo ni pamoja na Naibu Spika Gladys Boss kiongozi wa walio wengi Kimani Ichung’wah, Mwenyekiti wa Kamati ya Haki na Sheria Bw Murugara, Karani wa Bunge Bw Samuel Njoroge, Jaji wa Mahakama ya Rufaa Grace Ndenye na Msajili Mkuu wa Mahakama Bi Anne Amadi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  